འབྲས་བཟང་ཁུར་དུ་དུད་པའི་སྟོན་ཁར།ང་ནི་གཡུལ་ལས་ཕམ་པའི་ཧྲག་དམག་ཅིག་དང་འདྲ་བར་ཉལ་ཐུལ་དང་དཔེ་ཆ་དག་སྡུད་གསོག་བརྒྱབ་སྟེ་དངོས་སྦྱོང་བྱེད་སར་སོང་།དངོས་སྦྱོང་བྱེད་ས་ནི་ངའི་ཕ་ཡུལ་གྱི་སློབ་འབྲིང་ཡིན།སློབ་འབྲིང་དེ་ལ་དམའ་འབྲིང་ལས་མཐོ་འབྲིང་མེད།སྔོན་ཆད་ཁོ་བོ་དམའ་འབྲིང་འགྲིམས་པའི་སྐབས་དེར།སློབ་འབྲིང་འདི་ལ་བསྡོམས་པས་སློབ་མ་བརྒྱད་ཅུ་ཙམ་ལས་མི་འགོངས་པར་ཟེར།ད་ལྟ་དགེ་རྒན་ཚོས་བཤད་པ་ལྟར་ན་སློབ་མ་བརྒྱད་བརྒྱ་ལྷག་ལ་འཕར་འདུག་ཟེར།མ་ཟད་ལོ་རེའི་འབྲིང་རྒྱུགས་ཀྱི་ཁྲོད་དུ་གཡུར་དུ་ཟ་བའི་འབྲས་བུ་ལོན་མཁན་ཧ་ཅང་མང་པོ་འདུག་རབས་ཟེར།ཐ་ན་རྒྱལ་ཡོངས་ཀྱི་ཡང་རྩེའི་སློབ་འབྲིང་ལ་སྙེག་གིན་པའི་གཙོས་བོད་རིགས་སློབ་འབྲིང་དུ་རྒྱུགས་འཕྲོད་མཁན་ཡང་བཞི་བཅུ་ལྷག་འདུག་ཟེར།དེ་ཡང་བདེན་པར་འདུག་སྟེ།ཡུལ་མི་ཚོའི་ངག་ན་འབོ་ར་སློབ་འབྲིང་ནི་དེ་སྔོན་གྱི་སློབ་འབྲིང་དེ་ལྟ་བུ་ཞིག་མིན་པར་ད་ནི་ཁྱད་ཆོས་ལྡན་པ།དགེ་རྒན་གྱི་དཔུང་སྡེ་ལེགས་པ།སློབ་གསོའི་སྤུས་ཚད་བཟང་བའི་སློབ་འབྲིང་བཟང་ཤོས་ཤིག་ཏུ་གྱུར་ཡོད་ཅེས་བསྔགས་བརྗོད་ཀྱི་མེ་ཏོག་གཏོར་བཞིན་མཆིས།དེ་ནི་ཅི་འདྲའི་དགའ་འོས་པའི་དོན་ཞིག་རེད་ཨང་།ངོ་མ་བསྔགས་པའི་ཡུལ་དང་དགའ་བའི་གནས་སུ་འཁུམས།འབྲས་བཟང་འདི་འདྲ་འབྱུང་བའི་རྒྱུ་རྐྱེན་ནི་ནངས་སྔ་ལངས་དང་དགོང་འཕྱི་ཉལ་གྱིས་མི་རིགས་སློབ་གསོའི་ལས་དོན་ལ་འབད་འབུངས་ཚད་མེད་གནང་བཞིན་པའི་དགེ་རྒན་རྣམ་པའི་བཀའ་དྲིན་མ་ཡིན་ནམ།ཁོ་ཚོའི་བླ་མེད་ཀྱི་སྙིང་སྟོབས་དང་ཞུམ་མེད་ཀྱི་སྤོབས་པ།འགྱུར་མེད་ཀྱི་ཆོད་སེམས།མཚུངས་མེད་ཀྱི་བཀའ་དྲིན་དེ་རི་རབ་ལས་དཔངས་མཐོ་ཞིང་རྒྱ་མཚོ་ལས་གཏིང་ཟབ་པ་ཞིག་ཅི་ལ་མིན་ནམ་སྙམ།འདི་ལྟར་བསམ་བཞིན་ཁོ་བོས་ཀྱང་ཟླ་ངོ་བཞིའི་རིང་ལ་གོང་མགོ་ཁྲིད་དག་གི་ཁར་ཉན་ཏེ་རང་ནུས་ཅི་ལྕོགས་ཀྱིས་སློབ་མ་ཚོའི་ཐད་ལ་ནུས་པ་བཏོན་ན་འདོད་པའི་དམ་བཅའ་བརྟན་པོ་ཞིག་སྙིང་ལ་བཅངས་པ་ཡིན།